input: VYKONÁVACIE ROZHODNUTIE KOMISIE
  z 21. októbra 2013,
  ktorým sa zrušuje vykonávacie rozhodnutie 2011/874/EÚ
  [oznámené pod číslom C(2013) 6828]
  (Text s významom pre EHP)
  (2013/520/EÚ)
  EURÓPSKA KOMISIA,
  so zreteľom na Zmluvu o fungovaní Európskej únie,
  so zreteľom na smernicu Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch Spoločenstva uvedených v prílohe A oddiele I smernice 90/425/EHS, a na ich dovoz do Spoločenstva (1), a najmä na jej článok 17 úvodnú vetu a ods. 2 písm. b) a článok 17 ods. 3 písm. a),
  so zreteľom na nariadenie Európskeho parlamentu a Rady (ES) č. 998/2003 z 26. mája 2003 o veterinárnych požiadavkách uplatniteľných na nekomerčné premiestňovanie spoločenských zvierat a ktorým sa mení a dopĺňa smernica Rady 92/65/EHS (2), a najmä na jeho článok 8 ods. 4,
  keďže:
  (1)
  V nariadení Európskeho parlamentu a Rady (EÚ) č. 576/2013 z 12. júna 2013 o nekomerčnom premiestňovaní spoločenských zvierat a zrušení nariadenia (ES) č. 998/2003 (3) sa stanovujú podmienky vzťahujúce sa na premiestňovanie spoločenských zvierat z tretích krajín a na vzorové osvedčenia pre takéto premiestňovanie. Uvedeným nariadením sa zrušuje a nahrádza nariadenie (ES) č. 998/2003 s účinnosťou od 29. decembra 2014. V nariadení (EÚ) č. 576/2013 sa stanovuje, že ak počet psov, mačiek alebo fretiek premiestňovaných na nekomerčné účely prekročí počas jedného premiestňovania päť, uvedené spoločenské zvieratá majú spĺňať požiadavky na zdravie zvierat stanovené v smernici 92/65/EHS.
  (2)
  Vykonávacím nariadením Komisie 2011/874/EÚ z 15. decembra 2011 stanovujúcim zoznam tretích krajín a území, z ktorých sa povoľuje dovoz psov, mačiek a fretiek a nekomerčné premiestňovanie viac ako piatich psov, mačiek a fretiek do Únie, a vzorové osvedčenia na dovoz a nekomerčné premiestňovanie uvedených zvierat do Únie (4) sa stanovuje zoznam tretích krajín a území, z ktorých sa povoľuje dovoz psov, mačiek a fretiek a nekomerčné premiestňovanie viac ako piatich psov, mačiek a fretiek do Únie v súlade so smernicou 92/65/EHS, a veterinárne osvedčenie na takýto dovoz a nekomerčné premiestňovanie a veterinárne osvedčenie na nekomerčné premiestňovanie piatich alebo menej ako piatich psov, mačiek alebo fretiek do Únie v súlade s nariadením (ES) č. 998/2003.
  (3)
  Po nadobudnutí účinnosti nariadenia (EÚ) č. 576/2013 bolo prijaté vykonávacie nariadenie Komisie (EÚ) č. 577/2013 z 28. júna 2013 o vzorových identifikačných dokladoch na nekomerčné premiestňovanie psov, mačiek a fretiek, o zostavení zoznamov území a tretích krajín a požiadavkách na formát, grafickú úpravu a jazyky vo vyhláseniach potvrdzujúcich súlad s určitými podmienkami stanovenými v nariadení Európskeho parlamentu a Rady (EÚ) č. 576/2013 (5) a vykonávacie rozhodnutie Komisie 2013/519/EÚ z 21. októbra 2013, ktorým sa stanovuje zoznam území a tretích krajín, z ktorých je povolený dovoz psov, mačiek a fretiek, a vzor veterinárneho osvedčenia na takýto dovoz (6).
  (4)
  Dňom uplatňovania vykonávacieho nariadenia (EÚ) č. 577/2013 a vykonávacieho rozhodnutia 2013/519/EÚ sa ustanovenia vykonávacieho rozhodnutia 2011/874/EÚ stávajú zastarané.
  (5)
  Vykonávacie nariadenie (EÚ) č 577/2013 a vykonávacie rozhodnutie 2013/519/EÚ sa uplatňujú od 29. decembra 2014. V záujme prehľadnosti právnych predpisov Únie by sa vykonávacie rozhodnutie 2011/874/EÚ malo zrušiť s účinnosťou od toho istého dňa.
  (6)
  Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
  PRIJALA TOTO ROZHODNUTIE:
  Článok 1
  Vykonávacie rozhodnutie 2011/874/EÚ sa zrušuje.
  Článok 2
  Toto rozhodnutie sa uplatňuje od 29. decembra 2014.
  Článok 3
  Toto rozhodnutie je určené členským štátom.
  V Bruseli 21. októbra 2013